Sardegne: fat bon de Zonte regjonâl il plan trienâl pe lenghe sarde
La Zonte regjonâl de Sardegne e à fat bon il Plan 2008 – 2010 pe lenghe sarde che al à chê di indreçâ e di coordenâ la politiche linguistiche che si metarà in vore su la isule intai prossims trê agns. Il plan al previôt di infuartî la presince dal sart inte scuele sei cul sburtâ l'insegnament e l'ûs veicolâr de lenghe dilunc vie di dut il percors scolastic, sei cul incressi lis pussibilitâts pe formazion dai insegnants ancje par mieç di cors universitaris di pueste e cun borsis di studi. L'esecutîf regjonâl al ponte po a infuartî la presince de lenghe inte aministrazion publiche, ancje cul garantî un standard linguistic. Sul front dai mieçs di comunicazion, il progjet plui ambiziôs al è, invezit, chel di meti sù une television digjitâl web di plante fûr par sart. Il Plan al è pensât ancje tant che moment di transizion in spiete di fâ buine une gnove leç regjonâl su la lenghe sarde che e puedi rispuindi aes domandis che a rivin dal teritori e ae suaze legjislative statâl e internazionâl (la leç regjonâl cumò in vore, di fat, e rimonte a prime de leç statâl 482/99). Pe aministrazion regjonâl la lenghe e ven tignude di risultive impuartante par infuartî la autocussience dai sarts, tant che element di coesion sociâl e di svilup ancje economic de societât sarde.
Font: Regione Sardegna, 29/07/08; Nationalia, 31/07/08; Món Divers, 31/07/08
fur_Latn fur_Latn lmo_Latn